PMIndiaData/PMIndiaSum huggingface dataset:
श्री संस्थान गोकर्ण पर्तगाळि जीवोत्तम मठाचे श्रीमद विद्याधिराज तीर्थ श्रीपाद वडेर स्वामीजींच्या  निधनाबाबत पंतप्रधानांनी केला शोक व्यक्त

नवी दिल्ली, 19 जुलै 2021 श्री संस्थान गोकर्ण पर्तगाळि जीवोत्तम मठाचे श्रीमद विद्याधिराज तीर्थ श्रीपाद वडेर स्वामीजी यांच्या महानिर्वाणाबाबत पंतप्रधान नरेंद्र मोदी यांनी शोक व्यक्त केला. "श्री संस्थान गोकर्ण पर्तगाळि जीवोत्तम मठाचे श्रीमद विद्याधिराज तीर्थ श्रीपाद वडेर स्वामीजी यांच्या महानिर्वाणाचे दुःख होत आहे. समाजाप्रति निभावलेल्या विस्तृत सेवेसाठी, विशेषत: आरोग्य सेवेसाठी ते नेहमीच आठवणीत राहतील. त्यांच्या अगणित अनुयायांसाठी शोकसंदेश. ओम शांती.", असे पंतप्रधानांनी आपल्या ट्विटर संदेशात म्हटले आहे.
सार्वजनिक परिसरात अवैधरित्या जागा बळकावलेल्यांवर कडक कारवाई

सार्वजनिक परिसरात,सरकारी निवासस्थानात अवैधरित्या जागा बळकावलेल्यांवर कडक कारवाई करण्याच्या दृष्टीने,पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्री मंडळाच्या बैठकीत सार्वजनिक परिसर (अनधिकृत लोकांचे निष्कासन)सुधारणा विधेयक 2019 ला मान्यता देण्यात आली. प्रभाव- या सुधारणेमुळे,सरकारी निवास स्थानात राहणाऱ्या अनधिकृत लोकांना सहज आणि जलदपणे हटवणे शक्य होणार आहे. ही रिक्त केलेली निवास स्थाने,प्रतीक्षा यादीतल्या पात्र व्यक्तींना मंजूर करण्यासाठी उपलब्ध होतील. यामुळे,सरकारी निवासी सुविधेसाठीचा प्रतीक्षा काळ कमी होणार आहे. परिणाम- सार्वजनिक परिसर (अनधिकृत लोकांचे निष्कासन)सुधारणा विधेयक 2017 ची जागा हे नवे विधेयक घेणार आहे. संसदेच्या येत्या अधिवेशनात हे विधेयक मांडले जाणार आहे. अंमलबजावणी हे विधेयक, सार्वजनिक परिसर (अनधिकृत लोकांचे निष्कासन) कायदा 1971 च्या कलम 2,3 आणि 7 मधे सुधारणा करणार आहे. या सुधारणेमुळे,सरकारी निवास स्थानात राहणाऱ्या अनधिकृत लोकांना सहज आणि जलदपणे हटवणे शक्य होणार आहे. ही रिक्त केलेली निवास स्थाने,प्रतीक्षा यादीतल्या पात्र व्यक्तींना मंजूर करण्यासाठी उपलब्ध होतील.
जे पी मॉर्गन आंतरराष्ट्रीय परिषदेच्या सदस्यांनी घेतली पंतप्रधानांची भेट

जे पी मॉर्गन आंतरराष्ट्रीय परिषदेच्या सदस्यांनी पंतप्रधान नरेंद्र मोदी यांची आज नवी दिल्लीत भेट घेतली. 2007 नंतर प्रथमच आंतरराष्ट्रीय परिषदेचे सदस्य भारतात भेटत आहेत. आंतरराष्ट्रीय परिषदेत ब्रिटनचे माजी पंतप्रधान टोनी ब्लेअर, ऑस्ट्रेलियाचे माजी पंतप्रधान जॉन हॉवर्ड, अमेरिकेचे माजी मंत्री हेन्री किसींजर आणि कोंडोलिझा राईस, रॉबर्ट गेटस् यांच्यासह व्यापार आणि वित्त जगतातले मान्यवर जेमी डिमन (जे पी मॉर्गन), रतन टाटा (टाटा समूह) आणि जागतिक पातळीवरच्या नेस्ले, अलिबाबा, अल्फा, इबेरडोला, क्राफ्ट हेन्झ या कंपन्यांच्या प्रतिनिधींचा समावेश आहे. या गटाचे स्वागत करताना पंतप्रधानांनी 2024 पर्यंत भारताची अर्थव्यवस्था 5 ट्रिलीयन अमेरिकी डॉलर्स करण्यासाठीच आपला दृष्टीकोन विषद केला. जागतिक दर्जाची पायाभूत संरचना, माफक दरातल्या आरोग्यसेवेत सुधारणा, दर्जेदार शिक्षण यांनाही सरकारचे प्राधान्य असल्याचे पंतप्रधानांनी सांगितले. धोरण आखतांना, जनसहभाग हा सरकारसाठी मार्गदर्शक घटक राहिला आहे. परराष्ट्र व्यवहार धोरणासंदर्भात भारत आपल्या धोरणात्मक भागीदारांसमवेत काम करतच राहणार असल्याचे स्पष्ट करण्यात आले.
पंतप्रधानांनी यूकेचे राजे चार्ल्स तृतीय यांच्याशी दूरध्वनीवरून संवाद साधला

नवी दिल्‍ली, 3 जानेवारी 2023 पंतप्रधान नरेंद्र मोदी यांनी आज युनायटेड किंगडमचे राजे चार्ल्स तृतीय यांच्याशी दूरध्वनीवरून संवाद साधला. यूकेच्या सार्वभौम पदाचा कार्यभार स्वीकारल्यानंतर राजे चार्ल्स यांच्याबरोबरचे पंतप्रधानांचे हे पहिलेच संभाषण असल्याने, पंतप्रधानांनी राजे चार्ल्स तृतीय यांना यशस्वी कारकिर्दीसाठी शुभेच्छा दिल्या. या संभाषणादरम्यान, हवामान बदलाबाबत कृती, जैवविविधतेचे संवर्धन, ऊर्जा-संक्रमणाला अर्थपुरवठा करण्यासाठी नवोन्मेषी उपाय इत्यादींसह परस्पर हिताच्या अनेक विषयांवर चर्चा झाली. या मुद्द्यांवर राजे चार्ल्स तृतीय यांचे कायम स्वारस्य आणि समर्थनाबद्दल पंतप्रधानांनी त्यांची प्रशंसा केली. डिजिटल सार्वजनिक वस्तूंच्या प्रचारासह जी20 अध्यक्षपदासाठी भारताच्या प्राधान्यक्रमांबद्दल पंतप्रधानांनी राजे चार्ल्स तृतीय यांना माहिती दिली. त्यांनी मिशन लाईफ (LiFE)- पर्यावरणासाठी जीवनशैली, याची प्रासंगिकता देखील स्पष्ट केली, ज्याद्वारे भारत पर्यावरण दृष्ट्‍या शाश्वत जीवनशैलींना प्रोत्साहन देण्याचा प्रयत्न करतो. राष्ट्रकुल देश आणि त्यांचे कार्य आणखी मजबूत कसे करता येईल यावर नेत्यांनी विचारांचे आदान-प्रदान केले. दोन्ही देशांमधील “जिवंत सेतू” म्हणून काम करणाऱ्या आणि द्विपक्षीय संबंध समृद्ध करणाऱ्या यूकेमधील भारतीय समुदायाच्या भूमिकेचीही दोन्ही नेत्यांनी प्रशंसा केली.
पंतप्रधानांनी सेंट.फ्रान्सिस झेवियर फेस्तनिमित्त गोव्याच्या जनतेला शुभेच्छा दिल्या

नवी दिल्ली, 3 डिसेंबर 2021 पंतप्रधान नरेंद्र मोदी यांनी सेंट.फ्रान्सिस झेवियर फेस्त दिनानिमित्त गोव्याच्या जनतेला शुभेच्छा दिल्या आहेत. ट्विट संदेशाद्वारे पंतप्रधान म्हणाले; “गोव्यातील माझ्या बंधू- भगिनींना सेंट.फ्रान्सिस झेवियर फेस्त दिनानिमित्त खूप खूप शुभेच्छा. हा दिवस आपल्या समाजातील एकोपा आणि बंधुत्वाच्या भावनेला आणखी मजबूत करो हीच सदिच्छा.”
पंतप्रधानांच्या  ओदिशा स्थापना दिनानिमित्त जनतेला शुभेच्छा  – उत्कल दिन

पंतप्रधान नरेंद्र मोदींनी आज ओडिशाच्या स्थापना दिनानिमित्त जनतेला शुभेच्छा दिल्या. एका संदेशात पंतप्रधान म्हणाले, देशाला ओडिशाच्या महान संस्कृती आणि वारसाचा अभिमान आहे. विविध क्षेत्रांतील विकासाची शिखरे गाठून ओडिशाच्या जनतेने देशाच्या विकासातील त्यांच्या योगदानाने एक वेगळा ठसा निर्माण केला आहे. भगवान जगन्नाथाचे आशीर्वाद सदैव आमच्या पाठीशी असतातच, आणि या पुढेही विकासाची उत्तुंग शिखरे काबीज करण्यासाठी ओडिशाच्या जनते बरोबर हे आशीर्वाद राहतील. बी. गोखले
पंतप्रधान आणि ब्राझीलचे अध्यक्ष यांच्यात दूरध्वनी संवाद

पंतप्रधान नरेंद्र मोदी यांनी आज ब्राझीलचे अध्यक्ष जैर मेसिया बोलसोनारो यांच्याशी दूरध्वनीवरून संवाद साधला. उभय नेत्यांनी कोविड-19 महामारीच्या उद्रेकाच्या पार्श्वभूमीवर जागतिक स्थितीबाबत चर्चा केली. कोविड -19 मुळे ब्राझीलमध्ये झालेल्या जीवितहानीबद्दल पंतप्रधानांनी दुःख व्यक्त केले. ते म्हणाले की, या काळात प्रत्येक भारतीयांच्या प्रार्थना ब्राझीलच्या जनतेबरोबर होत्या. कोविड –19 मुळे उद्भवलेल्या संकटाची तीव्रता कमी करण्यासाठी भारत आणि ब्राझील यांच्यात द्विपक्षीय तसेच बहुपक्षीय संस्थात्मक चौकटीतील दृढ सहकार्याच्या महत्वावर दोन्ही नेत्यांनी भर दिला. कोविड पश्चात जगासाठी जागतिकीकरणाची नवीन मानव-केंद्रित संकल्पना आखण्याच्या गरजेबाबत त्यांनी सहमती दर्शविली. या कठीण काळात सर्वतोपरी सहकार्य करण्याचे आश्वासन पंतप्रधानांनी ब्राझीलच्या अध्यक्षांना दिले. कोविड -19 स्थिती आणि त्यातून उदभवणाऱ्या आव्हानां संदर्भात दोन्ही देशांचे अधिकारी नियमित संपर्कात राहतील.याबाबत त्यांनी सहमती दर्शविली. यावर्षी भारताच्या 70 व्या प्रजासत्ताक दिन सोहळ्यामध्ये प्रमुख पाहुणे म्हणून ब्राझीलचे अध्यक्ष सहभागी झाल्याची कृतज्ञतापूर्वक आठवण करून देत पंतप्रधानांनी भारत-ब्राझील मैत्रीतील वाढत्या संबंधाबाबत आनंद व्यक्त केला. गेल्या वर्षी ब्रिक्सचे नेतृत्त्व केल्याबद्दलही त्यांनी ब्राझीलचे आभार मानले.
सीआरपीएफ अर्थात केंद्रीय राखीव पोलीस दलाच्या स्थापना दिनानिमित्त पंतप्रधानांनी सीआरपीएफ कर्मचाऱ्यांना शुभेच्छा दिल्या

नवी दिल्ली 27 जुलै 2022 पंतप्रधान नरेंद्र मोदी यांनी सीआरपीएफ अर्थात केंद्रीय राखीव पोलीस दलाच्या स्थापना दिनानिमित्त सीआरपीएफच्या कर्मचाऱ्यांना शुभेच्छा दिल्या आहेत. ट्वीट संदेशात पंतप्रधान म्हणाले; “@crpfindia दलातील सर्व कर्मचारी आणि त्यांच्या कुटुंबियांना सीआरपीएफच्या स्थापना दिनानिमित्त शुभेच्छा. हे दल अविचल धैर्य आणि उत्कृष्ट सेवा यांच्यासाठी प्रख्यात आहे.सुरक्षाविषयक आव्हाने किंवा मानवतेला असलेल्या धोक्याला तोंड देण्यासंदर्भातील सीआरपीएफची भूमिका अत्यंत प्रशंसनीय आहे.”
पंतप्रधानांच्या हस्ते “टाईम्स नाऊ” – अद्‌भूत भारतीय पुरस्कार 2016 प्रदान

पंतप्रधान नरेंद्र मोदी यांनी आज “टाईम्स नाऊ अद्‌भुत भारतीय पुरस्कार 2016 प्रदान केले. प्रतिकूल परिस्थितीत अनन्यसाधारण कामगिरी करणाऱ्यांना हे पुरस्कार प्रदान करण्यात आले. पुरस्कार प्राप्त करणाऱ्यांच्या जीवनाचा प्रवास एखाद्या हिऱ्यासारखा आहे, ज्याला ओळख आणि मान्यता प्राप्त करण्याआधी कठीण परिस्थितीचा सामना करावा लागतो, असे पंतप्रधानांनी यावेळी सांगितले. भारतामध्ये सत्तेत असणाऱ्या अथवा सत्ताधारी वर्गाच्या भोवताली अधिकाधिक चर्चा रेंगाळतात, याबाबत पंतप्रधानांनी खेद व्यक्त केला. मोठयात मोठी संकटे आणि प्रतिकुल परिस्थितीतही कडवा संघर्ष करुन आदर्श ध्येय प्राप्त करणाऱ्यांना किंवा समाजाची सेवा करणाऱ्यांना कमी ओळखले जाते, असे पंतप्रधान म्हणाले. देशातील शेकडो युवकांना समाजाचे जबाबदार सदस्य बनवण्याची प्रेरणा देणाऱ्या शिक्षकाच्या योगदानाची फार क्वचित दखल घेतली जाते, मात्र दुय्यम राजकीय कार्यकर्त्यांना सन्मानाची वागणूक मिळते. आपल्या वैयक्तिक समस्या आणि अडचणींवर मात करुन समाजासाठी योगदान देणाऱ्या आणि मोठी ध्येये साध्य करणाऱ्या अनेक व्यक्ती जगभरात आहेत, असे पंतप्रधानांनी नमूद केले. इतिहास आणि पौराणिक कथांमध्येही हे दिसून येते, हे दाखवून देणारी रामायण आणि महाभारतातील अनेक उदाहरणे पंतप्रधानांनी यावेळी दिली. पंज प्यारे आणि छत्रपती शिवाजी महाराजांच्या सैन्यातील शूर मराठा सरदारांच्या कार्याचेही त्यांनी स्मरण केले. अशा प्रकारच्या अद्‌भूत भारतीयांचा शोध घेऊन त्यांना सन्मानित केल्याबद्दल पंतप्रधानांनी टाईम्स नाऊचे अभिनंदन केले. पुरस्कार प्राप्त करणाऱ्यांच्या कार्यामुळे इतर अनेकांना प्रेरणा मिळेल, अशा शब्दात पंतप्रधानांनी पुरस्कार प्राप्त करणाऱ्यांना शुभेच्छा दिल्या.
भारत आणि स्पेन यांच्यातल्या नागरी हवाई वाहतूक  सहकार्याबाबतच्या सामंजस्य करारावर केंद्रीय मंत्रिमंडळाची मोहोर

भारत आणि स्पेन यांच्यातल्या नागरी हवाई वाहतूक सहकार्याबाबतच्या सामंजस्य करारावर केंद्रीय मंत्रिमंडळाने संमतीची मोहोर उमटवली आहे.उभय देशातल्या व्यापार, गुंतवणूक, पर्यटन आणि सांस्कृतिक देवाण घेवाणीला प्रोत्साहन देण्याची क्षमता या करारात असल्यामुळे, नागरी हवाई वाहतूक क्षेत्रात हा करार मोलाचा ठरणार आहे.
जैवतंत्रज्ञान प्रादेशिक केंद्र विधेयक 2015 संसदेत सादर करण्यासाठी मंजुरी

फरिदाबाद येथे जैवतंत्रज्ञानासाठी प्रादेशिक केंद्र स्थापन करण्यासाठी संसदेत विधेयक सादर करायला पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीत मान्यता देण्यात आली. या केंद्राला वैधानिक दर्जा पुरवणे हा या विधेयकाचा हेतू आहे जेणेकरुन स्वायत्त संस्था म्हणून या केंद्राला स्वतंत्रपणे काम करता यावे तसेच जैवतंत्रज्ञानामध्ये शिक्षण, प्रशिक्षण आणि संशोधन क्षेत्रात महत्त्वाची राष्ट्रीय संस्था म्हणून काम करता यावे. केंद्रीय मंत्रिमंडळाच्या मंजुरीनंतर भारत सरकारच्या कार्यकारी आदेशानुसार नोव्हेंबर 2008 मध्ये हे केंद्र आधीच स्थापन करण्यात आले आहे. हे केंद्र एनसीआर बायोटेक सायन्स क्लस्टर, फरिदाबाद येथे सध्या कार्यरत आहे. उद्योगांना पूरक शैक्षणिक उपक्रम, जैवऔषध शोध विज्ञान, नॅनो विज्ञान व औषध विज्ञान, जैवअभियांत्रिकी, बौध्दिक संपदा, आणि कुशल मनुष्यबळाचा तुटवडा यावर मात करणे यावर भर देणारे, जैवतंत्रज्ञानात आंतरशाखीय शिक्षण, प्रशिक्षण संशोधन पुरवणारे हे प्रादेशिक केंद्र आहे. या क्षेत्रात लागणारे मनुष्यबळ पुरवणारे सार्क देशांमधले, आशियामधले हे केंद्र ठरेल.
जनतेने लॉक डाऊनचे काटेकोर पालन करण्याचे पंतप्रधानांचे ‘मन की बात’ मधे आवाहन

कोविड -19 विरुध्द लढा देण्यासाठी काही कठोर निर्णयांचीआवश्यकता आहे याचा पुनरुच्चार करत असे कठोर निर्णय घेतल्याबद्दल पंतप्रधान नरेंद्र मोदी यांनी देशवासीयांची क्षमा मागितली आहे. आकाशवाणीवरून’ मन की बात 2.0 ‘ च्या दहाव्या भागाद्वारे ते संवाद साधत होते. भारतीय जनतेला सुरक्षित ठेवणे महत्वाचे असून एकजुटीने कोविड-19 विरुद्धच्या लढ्यात आपण विजयी ठरू असा विश्वास त्यांनी व्यक्त केला. लॉकडाऊनमुळे लोक आणि त्यांचे कुटुंबीय सुरक्षित राहतील आणि यासंदर्भातल्या नियमांचे जे पालन करणार नाहीत ते अडचणीत येतील असे ते म्हणाले. लॉकडाऊनमुळे सर्वाना, विशेषतः गरिबांना समस्यांना तोंड द्यावे लागत असल्याबद्दल आपल्याला दुःख वाटत असल्याची भावना त्यांंनी व्यक्त केली. जनतेसमवेत सहानुभूती व्यक्त करत, भारतासारख्या 130 कोटी लोकसंख्येच्या देशात कोरोना विरुध्द लढा देण्यासाठी दुसरा कोणताच पर्याय नव्हता. जगातली परिस्थिती पाहता ही जीवन-मृत्यूशी संबंधी परिस्थिती असल्यामुळे असा कठोर निर्णय घ्यावा लागला असे ते म्हणाले. रोगाच्या सुरवातीलाच त्यावर इलाज करायला हवा नाहीतर हा रोग असाध्य होऊन त्यावरचा उपचार अतिशय कठीण होतो अशा अर्थाचे ‘एवं एवं विकारः, अपि तरून्हा साध्यते सुखं’ हे वचन पंतप्रधानांनी सांगितले. कोरोनाचा संपूर्ण जगाला तडाखा बसत आहे. ज्ञान, विज्ञान, गरीब, श्रीमंत, बलवान, दुर्बल अशा सर्वांसाठीच कोरोना आव्हान ठरला आहे. कोरोनाला देशाची सीमा किंवा प्रदेश यासह कोणतेच बंधन नाही. मानवजातीसमोर उभ्या ठाकलेल्या या संकटाचा सामना, मानव जगताने एकजुटीने करायला हवा. लॉकडाऊनचे पालन करणे म्हणजे केवळ इतरांना मदत इतकेच नव्हे तर स्वतःचे रक्षण करण्याचाही हा मार्ग असल्याचे पंतप्रधानांनी सांगितले. या दिवसात लक्ष्मण रेषेचे पालन करत स्वतःचे आणि आपल्या कुटुंबाचेही रक्षण करण्याचे आवाहन त्यांनी केले. कोरोनाची तीव्रता समजून घेण्याचा प्रयत्न न केल्यामुळे काही लोक लॉक डाऊनचे उल्लंघन करत आहेत. लॉकडाऊनच्या नियमांचे पालन करा अन्यथा कोरोना विषाणू पासून आपले रक्षण करणे कठीण होईल असे पंतप्रधान म्हणाले. उत्तम आरोग्य म्हणजे भाग्याची गोष्ट असून निरोगी राहणे हाच आनंदी राहण्याचा मार्ग असल्याचे सांगणाऱ्या ‘आर्योग्यम परं भाग्यम, स्वास्थ्यं सर्वार्थ साधनं’ या वचनाचा त्यांनी उल्लेख केला.
केंद्रीय सूचीमध्ये इतर मागासवर्गीय वर्गांच्या उप-श्रेणीकरणाच्या मुद्द्याचे परीक्षण करण्यासाठी गठित केलेल्या आयोगाच्या कार्यकाळाचा विस्तार करण्यास केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत आज केंद्रीय सूचीमध्ये इतर मागासवर्गीय वर्गांच्या उप-श्रेणीकरणाच्या मुद्द्याचे परीक्षण करण्यासाठी गठित केलेल्या आयोगाच्या कार्यकाळाचा विस्तार 31 जुलै, 2018 पर्यंत करण्यास मंजुरी देण्यात आली. ही यादी सध्या 20 जून 2018 पर्यंत लागू आहे. आयोगाने राज्य सरकार, राज्य मागासवर्गीय आयोग, विविध समुदाय संघटना आणि विविध मागासवर्गीय आणि समाजातील सर्वसामान्य जनता यासह भागधारकांशी व्यापक बैठकी घेतल्या. आयोगाने उच्च शैक्षणिक संस्थांमध्ये दाखल केलेल्या इतर मागासवर्गीय जाती, तसेच केंद्रीय विभाग, केंद्रीय सार्वजनिक क्षेत्रातील उपक्रम, सार्वजनिक क्षेत्रातील बँका आणि वित्तीय संस्थांमधील समान जाति-आधारित नोंदींची माहिती देखील प्राप्त केली. प्राप्त माहितीवर विस्तृत विचार करण्यासाठी आयोगाने 31 जुलै, 2018 पर्यंतची मुदत मागितली आहे.
सीबीएसई परीक्षा यशस्वीपणे उत्तीर्ण झाल्याबद्दल इयत्ता बारावीच्या विद्यार्थ्यांचे पंतप्रधानांनी केले अभिनंदन

नवी दिल्ली, 30 जुलै 2021 पंतप्रधान नरेंद्र मोदी यांनी सीबीएसई परीक्षा यशस्वीपणे उत्तीर्ण झाल्याबद्दल बारावीच्या विद्यार्थ्यांचे अभिनंदन केले आहे. त्यांना युवा मित्र म्हणून संबोधित करत पंतप्रधानांनी त्यांना उज्ज्वल, आनंदी आणि निरोगी भविष्यासाठी शुभेच्छा दिल्या. एका ट्विटच्या मालिकेत पंतप्रधान म्हणाले; "इयत्ता बारावी सीबीएसई परीक्षा यशस्वीरित्या उत्तीर्ण झालेल्या माझ्या युवा मित्रांचे अभिनंदन . उज्ज्वल, आनंदी आणि निरोगी भविष्यासाठी शुभेच्छा. ज्यांना वाटते की त्यांनी अधिक परिश्रम केले असते किंवा अधिक चांगली कामगिरी केली असती, त्यांना मला सांगायचे आहे – तुमच्या अनुभवामधून शिका आणि आत्मविश्वास बाळगा. एक उज्ज्वल आणि अनेक संधींनी युक्त असे भविष्य तुमची वाट पाहत आहे. तुमच्यातील प्रत्येकजण प्रतिभेचे ऊर्जाकेंद्र आहे. माझ्याकडून तुम्हाला नेहमीच शुभेच्छा. यावर्षी बारावीची बोर्डाची परीक्षा दिलेल्या विद्यार्थ्यांनी अभूतपूर्व परिस्थितीत हे यश मिळवले आहे. या वर्षभरात शिक्षण जगताने अनेक बदल पाहिले. तरीही, त्यांनी नवीन परिस्थितीशी जुळवून घेतले आणि सर्वोत्तम कामगिरी केली. त्यांचा अभिमान आहे! "
छत्रपती शिवाजी महाराज जयंती निमित्त पंतप्रधानांनी वाहिली श्रद्धांजली

छत्रपती शिवाजी महाराज जयंती निमित्त पंतप्रधान नरेंद्र मोदी यांनी शिवाजी महाराजांना श्रद्धांजली वाहिली. “छत्रपती शिवाजी महाराजांच्या जयंती निमित्त मी त्यांना वंदन करतो. शिवाजी महाराजांसारखी पराक्रमी आणि महान व्यक्ति आपल्या या भूमीत जन्माला आली ही भारतासाठी गौरवाची बाब आहे. शिवाजी महाराजांनी रयतेच्या कल्याणाला सर्वोच्च प्राधान्य दिले. विलक्षण प्रशासकीय कौशल्याची देणगी लाभलेले ते एक आदर्श राज्यकर्ता होते. शिवाजी महाराजांच्या आदर्शांची पूर्तता करण्यासाठी आम्ही अविश्रांत काम करत आहोत आणि अशा एका भारताची निर्मिती करतो ज्याचा त्यांना अभिमान वाटेल. नूकतेच, अरबी समुद्रात शिवाजी महाराजांचा पुतळा उभारण्याच्या कार्यक्रमात सहभागी होण्याचा मला सन्मान प्राप्त झाला होता. तो दिवस माझ्या आयुष्यात नेहमीच महत्त्वाचा असेल,” असं पंतप्रधान म्हणाले.
अतिरिक्त सचिव आणि सहसचिवांशी पंतप्रधान मोदी यांनी साधला संवाद

भारत सरकारमध्ये कार्यरत असणाऱ्या 70 पेक्षा जास्त अतिरिक्त सचिव आणि सहसचिवांच्या समुहाशी पंतप्रधान नरेंद्र मोदी यांनी बुधवारी संवाद साधला. अशाप्रकारे पाच संवाद सत्राचे आयोजन करण्यात येणार असून, या मालिकेतले पहिले सत्र काल पार पडले. डिजिटल भारत, स्मार्ट प्रशासन, प्रशासकीय प्रक्रिया आणि दायित्व, पारदर्शकता, शेतकऱ्यांचे उत्पन्न दुप्पट करणे, कौशल्य विकास, स्वच्छ भारत, ग्राहकांचे अधिकार, पर्यावरण संरक्षण आणि सन 2022 पर्यंत नवभारताची निर्मिती या विषयावर सचिव स्तरावरील अधिकाऱ्यांनी पंतप्रधानांशी संवाद साधला आणि आपले विचार तसेच अनुभव सांगितले. नागरिकांच्या कल्याणासाठी तसेच समाधानासाठी चांगले प्रशासन आणि विकास कामे यांचा योग्य ताळमेळ बसला पाहिजे. अधिकाऱ्यांची उत्तम प्रशासनाला प्राधान्य दिले पाहिजे. सगळयांशी सुसंवाद साधून कामे पूर्ण करण्यावर भर दिला पाहिजे. अधिकाऱ्यांनी कोणताही निर्णय घेताना गरीब आणि सामान्य जनतेचा सर्वप्रथम विचार करावा, असे आवाहन पंतप्रधान मोदी यांनी यावेळी केले. संपूर्ण जग भारताकडे सकारात्मक दृष्टीने, मोठया अपेक्षेने पाहत आहे. देशातल्या सामान्‍य नागरिकाला सामान्य परिस्थितीतून आलेल्या युवकांच्या मनातही सरकारबद्दल खूप अपेक्षा आहेत. अगदी साध्या कुटुंबातून आलेल्या तरुणाला आपणही स्पर्धात्मक परिक्षेत आणि क्रीडा स्पर्धेत उत्कृष्ट कामगिरी करु शकतो असा विश्वास निर्माण झाला आहे. त्यामुळे त्यांच्या आशा-आकांक्षांची पूर्ती करण्याचे काम सरकारचे आहे हे लक्षात घेऊन अधिकाऱ्यांनी आपल्या सेवेच्या प्रारंभीच्या तीन वर्षातला उत्साह आठवावा आणि त्याच जोशाने कार्य करावे, असेही पंतप्रधान यावेळी म्हणाले. देशासाठी काहीतरी वेगळे करुन दाखवण्याची संधी अधिकाऱ्यांना मिळाली आहे. सरकारच्या वेगवेगळया विभागांमध्ये विशिष्ट प्रकारची कोंडी दिसून येते. ही कोंडी फोडून अंतर्गंत संवाद साधण्यावर भर दिला तर कामाचा वेग वाढेल, निर्णय घेण्यातला विलंब कमी होईल आणि चांगले सकारात्मक निर्णय घेण्यासाठी प्रोत्साहन मिळेल. देशभरातले सर्वात जास्त मागासलेल्या 100 जिल्हयांची सूची अधिकाऱ्यांनी बनवावी, आणि त्या जिल्हयांमध्ये विकास कामे घडवून त्यांना देशाच्या इतर जिल्हयांच्याबरोबर आणावे, असेही पंतप्रधान मोदी यांनी यावेळी अधिकाऱ्यांना सांगितले.
भारत आाणि केनिया यांच्या दरम्यान झालेल्या सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि केनिया यांच्या दरम्यान झालेल्या कृषी आणि इतर विषयीच्या सामंजस्य कराराला मान्यता देण्यात आली. भारत आणि केनिया यांच्या दरम्यान कृषी संशोधन, पशूसंवर्धन, दुग्ध, मत्स्य, फळबाग, नैसर्गिक स्त्रोतांचे व्यवस्थापन, हंगामानंतर आलेल्या पिकांचे व्यवस्थापन आाणि विपणन, मृदा संवर्धन, जल व्यवस्थापन, कृषी सिंचन प्रणाली, विकास आणि एकात्मिक पाणलोट व्यवस्थापन, एकात्मिक कीड नियंत्रण, कृषी रोपे, यंत्रसामुग्री अशा कृषी क्षेत्रांशी निगडीत सहकार्य करण्याचा करार करण्यात आला आहे. या करारानुसार उभय देशांमध्ये संयुक्त कार्यकारी समुहाची स्थापना करण्यात येणार असून त्यामध्ये दोन्ही देशांच्या प्रतिनिधींचा समावेश असणार आहे. सहकार्याच्या कार्यक्रमाची कशा पध्दतीने अंमलबजावणी होत आहे, याचे निरीक्षण ही संयुक्त समिती करणार आहे. भारत केनिया यांच्या दरम्यान पाच वर्षासाठी सामंजस्य करार झाला असून त्याची कार्यकाल आणखी पाच वाढवता येणार आहे.
भारत-चीन सीमावर्ती भागातील परिस्थितीविषयी पंतप्रधानांचे भाष्य

मित्रांनो, भारत मातेच्या शूर पुत्रांनी गलवान खोऱ्यात आपल्या मातृभूमीचे रक्षण करताना सर्वोच्च बलिदान दिले आहे. देशसेवेत त्यांच्या या महान त्यागाबद्दल मी त्यांना नमन करतो आणि कृतज्ञतापूर्वक त्यांना श्रद्धांजली अर्पण करतो. दु:खाच्या या कठीण काळात या हुतात्म्यांच्या कुटूंबियांप्रति मी सहवेदना व्यक्त करतो. आज संपूर्ण देश तुमच्या बरोबर आहे, देशाच्या भावना तुमच्या सोबत आहेत. आमच्या हुतात्म्यांचे हे बलिदान व्यर्थ जाणार नाही. कोणताही प्रसंग असो, परिस्थिती काहीही असो, भारत पूर्ण ताकदीने प्रत्येक इंच भूमीसाठी देशाच्या स्वाभिमानाचे ठामपणे रक्षण करेल. भारत सांस्कृतिकदृष्ट्या शांतता प्रिय देश आहे. आमचा इतिहास शांततामय राहिला आहे. “सर्व लोक सुखी होवोत” ही भारताची विचारधारा आहे. प्रत्येक युगात आम्ही संपूर्ण जगात शांतता आणि सर्व मानवांच्या कल्याणाची कामना केली आहे. आम्ही नेहमीच आमच्या शेजाऱ्यांसोबत सहकार्याने आणि मैत्रीपूर्ण पद्धतीने मिळून मिसळून काम केले आहे. त्यांच्या विकास आणि कल्याणासाठी नेहमीच इच्छा व्यक्त केली आहे. आमचे मतभेद जिथे आहेत तिथे नेहमीच आम्ही प्रयत्न केला आहे की मतभेद वादात परिवर्तित होऊ नयेत, मतभेदांचे पर्यवसन वादात होऊ नये. आम्ही कोणालाही कधी भडकवत नाही, पण आपल्या देशाची अखंडता आणि सार्वभौमत्वाशी आम्ही तडजोडही करीत नाही. जेव्हा जेव्हा वेळ आली तेव्हा आम्ही देशाची अखंडता आणि सार्वभौमत्वाचे रक्षण करण्यासाठी आपले सामर्थ्य दाखविले आहे, आमच्या क्षमता सिध्द केल्या आहेत. त्याग आणि संयम हा आपल्या राष्ट्रीय चारित्र्याचा भाग आहे, परंतु त्याच वेळी शौर्य आणि पराक्रम आपल्या देशाच्या चारित्र्याचा तितकाच महत्वाचा भाग आहेत. मी आमच्या देशवासियांना आश्वासन देतो की आमच्या सैनिकांचे बलिदान व्यर्थ जाणार नाही. भारताची अखंडता आणि सार्वभौमत्व आमच्यासाठी सर्वोच्च आहे आणि कोणीही आम्हाला त्याचे संरक्षण करण्यापासून अडवू शकत नाही. कोणालाही याबद्दल जरासुद्धा संभ्रम किंवा शंका असता कामा नये. भारताला शांतता हवी आहे. पण भारताला चिथावणी देणाऱ्यांविरोधात कोणत्याही परिस्थितीत योग्य ती पावले उचलण्यात येतील. आमचे सैनिक लढता लढता शहिद झाले याचा देशाला अभिमान आहे. मी आपणा सर्वांना विनंती करतो कि आपण दोन मिनिटे मौन पळून या शूर वीरांना श्रद्धांजली अर्पण करूया.
विज्ञान, तंत्रज्ञान आणि नाविन्य क्षेत्रातील सहकार्यासाठी ब्रिक्स सामंजस्य करारावर स्वाक्षऱ्या

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज विज्ञान, तंत्रज्ञान आणि नाविन्य क्षेत्रातील सहकार्यासाठी ब्रिक्स सामंजस्य करारावर स्वाक्षऱ्या केल्याची माहिती दिली. मार्च 2015 मध्ये ब्राझीलमध्ये ब्रासिलिया येथे झालेल्या तिसऱ्या ब्रिक्स एसटीआय मंत्रीस्तरीय बैठकीनंतर भारताने विज्ञान, तंत्रज्ञान आणि नाविन्य क्षेत्रातील सहकार्यासाठी ब्रिक्स सामंजस्य करारावर स्वाक्षऱ्या केल्या. या सामंजस्य करारामुळे ब्रिक्स देशांतर्गत विज्ञान, तंत्रज्ञान आणि नाविन्य क्षेत्रातील सहकार्य वृध्दिंगत होईल. जागतिक आव्हानांचा सामना करण्यासाठी विज्ञान, तंत्रज्ञान आणि नाविन्य (एसटीआय) क्षेत्रातील सहकार्यासाठी धोरणात्मक आराखडा करणे, प्रादेशिक सामाजिक-आर्थिक समस्यांच्या निराकरणासाठी ब्रिक्स देशांदरम्यान एसटीआयमधील अनुभवाचे आदान प्रदान, नवीन ज्ञान आणि नाविन्य उत्पादन, सेवा व प्रक्रियेची निर्मिती ही या कराराची उद्दिष्टये आहेत.
पंतप्रधान नरेंद्र मोदी यांनी ‘तमिळ थाथा’ यू.वी. स्वामीनाथ अय्यर यांच्या जयंतीनिमित्त त्यांचे केले स्मरण

पंतप्रधान नरेंद्र मोदी यांनी ‘तमिळ थाथा’ यू. वी. स्वामीनाथ अय्यर यांना त्यांच्या जयंतीनिमित्त आदरांजली वाहिली आहे. आपल्या ट्विट संदेशामध्ये पंतप्रधान म्हणाले; "‘तमिळ थाथा’ यू.वी. स्वामीनाथ अय्यर यांचे त्यांच्या जयंतीनिमित्त मी स्मरण करत आहे. तमिळ संस्कृती आणि भाषेसाठी त्यांनी दिलेल्या योगदानाबद्दल मी त्यांची प्रशंसा करतो. त्यांनी संगम कालखंडातील कलाकृती लोकप्रिय केल्या आणि त्याचा मौल्यवान वारसा जतन करण्यास मदत केली. अधिकाधिक युवकांनी त्यांचे समृद्ध लेखन वाचावे, असे आवाहन मी करत आहे!"
रशियाच्या राष्ट्राध्यक्षांकडून पंतप्रधान नरेंद्र मोदी यांना भेटवस्तू

रशियाचे अध्यक्ष व्लादिमीर पुतिन यांनी बुधवारी संध्याकाळी, पंतप्रधान नरेंद्र मोदी यांची भेट घेतली. राष्ट्राध्यक्ष पुतिन यांनी पंतप्रधानांनी, महात्मा गांधी यांच्या डायरीमधली पाने भेट म्हणून दिली. गांधीजींच्या हस्ताक्षरातल्या नोंदी या पानावर आहेत. पुतिन यांनी बंगाल प्रांतातली 18 व्या शतकातली भारतीय तलवार पंतप्रधानांना भेट दिली. या तलवारीवर चांदीची कलाकुसर करण्यात आली आहे.
‘कुटची’ नवीन वर्ष आणि ‘आषाढी बीज’ निर्मित पंतप्रधानांच्या जनतेला शुभेच्छा

पंतप्रधान नरेंद्र मोदी यांनी ‘कुटची’ नवीन वर्ष आणि ‘आषाढी बीज’ या सणांसाठी शुभेच्छा दिल्यात. ‘आषाढी बीज आणि कुटची नवीन वर्षाच्या सर्वांना शुभेच्छा! येणारे नवीन वर्ष आपणा सर्वांना सुख समृद्धीचे जावो! सर्वांच्या मनोकामना पूर्ण होवोत, असे पंतप्रधान आपल्या संदेशात म्हणाले.
दारिद्रय आणि उपासमार निर्मूलनासाठी भारत, ब्राझील आणि दक्षिण आफ्रिकेदरम्यान त्रिस्तरीय कराराला मंत्रिमंडळाची मंजुरी

दारिद्रय आणि उपासमार दूर करण्यासाठी, इब्सा निधीबाबत भारत, ब्राझील आणि दक्षिण आफ्रिका दरम्‍यान त्रिस्तरीय करारावर स्वाक्षऱ्या करायला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज मंजुरी दिली. या निर्णयामुळे इब्सा निधी मजबूत होण्यास मदत होईल. इब्सा देश या निधीमध्ये दरवर्षी प्रत्येकी 10 लाख अमेरिकन डॉलर्सचे योगदान देतात. जानेवारी 2015 पर्यंत या निधीमध्ये 28.2 दशलक्ष अमेरिकन डॉलर्स जमा झाले आहेत. अंमलबजावणी झालेले/मंजूर झालेले एकूण प्रकल्प 26.2 दशलक्ष अमेरिकन डॉलर्सचे असून उर्वरित 2.09 दशलक्ष अमेरिकन डॉलर्स कार्यक्रमासाठी उपलब्ध आहेत. भारताने आतापर्यंत या निधीमध्ये 9.1 दशलक्ष अमेरिकन डॉलर्सचे योगदान दिले आहे. इब्सा निधीतून तीन देशांमध्ये विकास प्रकल्प हाती घेण्यात आले आहेत. इब्सा निधीतून अर्थसहाय्य देण्यात आलेला पहिला प्रकल्प कृषी आणि पशुधन विकासाच्या मदतीसाठी होता. इब्सा निधीला डिसेंबर 2006 मध्ये न्यूयॉर्क येथे झालेल्या संयुक्त राष्ट्र दिन कार्यक्रमात दक्षिण-दक्षिण भागीदारी पुरस्काराने सन्मानित करण्यात आले. यातून दक्षिण-दक्षिण विकास सहकार्यासंदर्भात इब्सा निधीचे महत्त्व आणि मान्यता दिसून येते. दारिद्रय आणि उपासमार निर्मूलनासाठी 2004 मध्ये सहकार्याच्या तीन स्तंभांपैकी एक स्तंभ म्हणून इब्सा निधीची स्थापना करण्यात आली. जागतिक राजकीय मुद्यांबाबत सल्लामसलत आणि समन्वय आणि प्रमुख प्रकल्पांमध्ये त्रिस्तरीय सहकार्य हे दोन अन्य स्तंभ आहेत.
स्त्रीशक्ती पुरस्कार आणि नारी शक्ती पुरस्कार 2014 च्या सन्मानमूर्तींशी पंतप्रधानांचा संवाद

आंतरराष्ट्रीय महिला दिनानिमित्त पंतप्रधान नरेंद्र मोदी यांनी आज वर्ष 2014 च्या स्त्री शक्ती पुरस्कार आणि नारी शक्ती पुरस्कार विजेत्यांशी संवाद साधला. यावेळी पुरस्कारप्राप्त महिलांनी आपली स्फूर्तीस्थाने आणि आपले अनुभव कथन केले. प्रधानमंत्री जन धन योजना तसंच नुकत्याच जाहीर झालेल्या केंद्रीय अर्थसंकल्पातल्या निवृत्ती वेतन योजनेसह केंद्र सरकारच्या विविध कल्याणकारी योजनांविषयी जागृती करावी असं आवाहन पंतप्रधानांनी पुरस्कार विजेत्यांना केलं. या योजना महिलांसाठी लाभदायक ठरणार असून गरजूंपर्यंत योजनांचे लाभ पोहचविण्यासाठी समाज महत्त्वाची भूमिका बजावू शकेल, असं पंतप्रधान म्हणाले. महिला आणि बाल कल्याण मंत्री मनेका गांधी या कार्यक्रमाला उपस्थित होत्या.